מכון ראנד

מכון ראנד (באנגלית: RAND Corporation) הוא מכון מחקר אמריקאי שמייעץ לממשלות וגופים בינלאומיים בעיצוב תהליכי מדיניות ציבורית. הוא מספק שירותי מחקר במגוון תחומים לרבות ביטחון, בריאות, חינוך, שוק עבודה, עוני, אי שוויון ועוד. ראנד הוא ארגון ללא מטרות רווח שמעסיק כאלף חוקרים בעלי תואר דוקטור ומעלה, אשר פרוסים בתשעה סניפים ברחבי העולם - בסנטה מוניקה (שם יושב המטה), סן פרנסיסקו, וושינגטון, בריסל (בלגיה), קיימברידג' (אנגליה), קנברה (אוסטרליה) ועוד. כמו כן, ראנד מציע מסלול ללימודי דוקטורט במדיניות ציבורית. מקור השם ראנד הוא ראשי התיבות של Research ANd Development.

היסטוריה

מכון ראנד הוקם ב-1 באוקטובר 1945, מיד לאחר מלחמת העולם השנייה, מתוך הבנה שלתהליכי מחקר ופיתוח יש תרומה משמעותית ליתרון הצבאי של ארצות הברית. משרד המלחמה האמריקאי דאז הבין שיש צורך בארגון עצמאי שיידע כיצד להשתמש בידע המדעי לטובת צורכי הביטחון. בראשית הדרך סיפק מכון ראנד שירותי מחקר לחיל האוויר האמריקאי, ופעל תחת השם ״פרויקט ראנד״ במסגרת חברת Douglas Aircraft Company.
המכון גדל במהרה ופעילותו התרחבה לתחומי מדיניות אחרים. בראשית 1948 כבר פעלו בו 200 מומחים מתחומי המתמטיקה, הנדסה, אווירודינמיקה, פיזיקה, כימיה, כלכלה ופסיכולוגיה. בשל הגידול בפעילות המכון, דרש חיל האוויר האמריקאי כי ראנד יתנהל באופן עצמאי ונפרד מחברת דאגלאס, וב-14 במאי 1948 הוקם מכון ראנד. 
לאורך השנים תרם המחקר בראנד להישגי תוכנית החלל האמריקאית, להתפתחות המחשוב (אחד המחשבים הראשונים נבנה על ידי צוות של ראנד) ולתורת המשחקים (דילמת האסיר נהגתה בראנד). כמו כן גיבשו חוקרי המכון המלצות מדיניות בתחומים חברתיים מגוונים כגון שיפור מערכת הבריאות האמריקאית, דיור בר השגה, שיטות תקצוב ממשלתיות ועוד. 
זוכי פרס נובל רבים שמשו כחוקרים בראנד בחלקים מהקריירה שלהם, ביניהם: ג'ון נאש, קנת' ארו, רוברט סולו, ישראל אומן, גארי בקר, פיטר דיאמונד, אדמונד פלפס, פול סמואלסון, תומאס שלינג ועוד.

פעילות ראנד

המשימה העיקרית של מכון ראנד היא ״לסייע לשפר מדיניות ותהליכי קבלת החלטות באמצעות מחקר וניתוח מקצועי״, כאשר ערכי הליבה שמלווים את פעילות המכון הם 'איכות' ו'אובייקטיביות'.
הפעילות המחקרית של ראנד מאורגנת סביב שמונה יחידות מחקר. ארבע מהן עוסקות בתחומים צבאיים (צבא, חיל אוויר, ביטחון לאומי וביטחון פנים) וארבע מהן עוסקות בתחומים אזרחיים (חינוך, בריאות, תשתיות וסביבה, שוק העבודה ונושאים חברתיים). 
בשנת 2016 עבדו חוקרי ראנד על כ-1,800 פרויקטים, והוציאו במסגרת המכון 1,000 פרסומים (חצי מאמרים אקדמיים והחצי השני תוצרי מדיניות). בשנה זו היו למכון 380 לקוחות ונותני מענקים מקרב ממשלות, ארגונים בינלאומיים וקרנות. תקציב המכון עמד על 310 מיליון דולר.
החל מ-1984 מוציא ראנד כתב-עת כלכלי אקדמי בשם RAND Journal of Economics. כתב העת יוצא אחת לרבעון, ומתפרסמות בו עבודות בתחום כלכלה יישומית.

בית הספר ללימודי דוקטורט במדיניות ציבורית על שם פרדי

בית הספר ללימודים גבוהים של ראנד נוסד ב-1970, במטרה להכשיר מנהיגים שיובילו מדיניות ציבורית. בית הספר מציע את תוכנית הדוקטורט הגדולה ביותר בארה״ב במדיניות ציבורית, והיחידה שממוקמת במכון מחקר שאינו אוניברסיטה.
תוכנית הלימודים כוללת שלושה חלקים מרכזיים: קורסים אקדמיים, ניסיון מעשי וכתיבת דוקטורט. הקורסים האקדמיים שמים דגש על מתן כלים אנליטיים ומתודולוגיים, לרבות לימודי מתמטיקה, כלכלה, סטטיסטיקה ועוד. הניסיון המעשי מאפשר לתלמידי התוכנית לקחת חלק בצוותי העבודה של המכון כבר בזמן הלימודים, ולהתמודד עם פתרון בעיות מהעולם האמיתי. עבודות הדוקטורט נעשות בהנחיית אנשי הסגל של ראנד, במסגרתן חוקרים התלמידים בעיות מדיניות במגוון תחומים.